b'\n_START_ARTICLE_\nRundt om m\xc3\xa5nen\n_START_PARAGRAPH_\nRundt om m\xc3\xa5nen er den anden af Jules Vernes to b\xc3\xb8ger om en rejse til M\xc3\xa5nen. Den blev oprindeligt udgivet p\xc3\xa5 fransk i 1870 under titlen Autour de la Lune.\n_START_SECTION_\nHandling\n_START_PARAGRAPH_\nEfter at v\xc3\xa6re blevet skudt ud i rummet i et projektil, forts\xc3\xa6tter de tre m\xc3\xa5nerejsende, Barbicane, Michel Ardan og Nicholl turen mod m\xc3\xa5nen. Kort efter opsendelsen passerer projektilet en komet, som kredser om jorden. Med n\xc3\xb8d og n\xc3\xa6ppe undg\xc3\xa5r det at blive ramt af kometen, men senere viser det sig, at dens tyngdekraft har afb\xc3\xb8jet projektilets bane. Da det n\xc3\xa5r m\xc3\xa5nen, g\xc3\xa5r det derfor i kredsl\xc3\xb8b, i stedet for at lande p\xc3\xa5 m\xc3\xa5nen som planlagt. De tre passagerer er i fare for at fryse ihjel, da projektilet flyver over m\xc3\xa5nens m\xc3\xb8rke bagside._NEWLINE_Projektilets bane om m\xc3\xa5nen viser sig at v\xc3\xa6re meget elliptisk, og n\xc3\xa5r det er fjernest fra m\xc3\xa5nen, vil det n\xc3\xa5 L1-punktet mellem m\xc3\xa5nen og jorden. Michel Ardan f\xc3\xa5r den id\xc3\xa9, at de, n\xc3\xa5r de n\xc3\xa5r L1, skal affyre projektilets indbyggede raketter, der oprindeligt var beregnet til at afb\xc3\xb8de landingen. P\xc3\xa5 den m\xc3\xa5de skulle de kunne falde ned p\xc3\xa5 m\xc3\xa5nen. Raketterne bliver dog affyret for sent, s\xc3\xa5 projektilet bliver indfanget af Jordens tyngdefelt og falder tilbage mod Jorden. Det falder med 230.400 km/t, men da det sl\xc3\xa5r ned i Stillehavet, bliver faldet afb\xc3\xb8det. De tre rejsende bliver reddet og p\xc3\xa5 trods af den mislykkede m\xc3\xa5nelanding, f\xc3\xa5r de en heltemodtagelse i USA.'